Afer an Helazherezh a oa bet degaset gant ar meziennoù gant afer Chantal Sébire. D'he heul e vo gwelet muioc'h mui a glañvourion vras pe vrasoc'h a vo lakaet war al leurenn da dizhout ar gwir, e " Bro gwirioù Mab Den " mar plij, da dennañ e vuhez digant an neb a c'houlenno, ha zoken tennañ e vuhez digant unan na c'hell ket henn goulenn met a c'houlennfe, hep douetañs ebet, ma vefe gouest d'henn ober, pe c'hoazh tennañ e vuhez digant unan a zo ur samm re bounner evit e familh (ar c'hlañvour e-unan a c'houlenno bezañ lazhet dre garantez evit ar re a ra war e dro hag a zo sammet-dreist gant e vuhez di-ster …), pe re bounner evit ar gevredigezh. Rak eno emañ unan eus an dalc'hoù pennañ e afer an Helazherezh : reiñ d'an dud ar gwir hag an aezamant d'en em lazhañ hervez lezenn a-benn… skañvaat kontoù ar c'hedskor, ken e keñver mizoù ar yec'hed, ken e keñver al leveoù kozhni… Armerzh Frañs a ya da fall ha ret mat eo krennañ war an dispignoù, neketa ? Pebezh pazenn war-raok e vo ! Ha reiñ koustiañs fall d'ar re na c'houlennint ket bezañ helazhet, daoust pegen pounner e vo o samm evit an dud tro-dro dezho… hag o c'houst evit ar gevredigezh. An helazherezh ? Mezekniezh evit ar re baour ! Un diskoulm da gudennoù kellidel ar Stad C'hall a rank krennañ war he dispignoù ha kabestrañ emdroadur he dle a ranko bezañ talet gant ar rummadoù da zont… Berraat o foanioù d'an dud ? N'eo ket : Doareoù Nazïed, ya 'vat !